Mudofaa vazirligi jamoasi vazirlik va idoralar o`rtasida o`tkazilgan musobaqaning g`olibi bo`ldi (foto)

Joriy yilning 4 may kunidan boshlab Mudofaa vazirligi mutaxassis va xizmat itlarini tayyorlash markazida Qurolli Kuchlar tarkibiga kiruvchi vazirlik va idoralar o`rtasida bo`lib o`tayotgan "Dog biatlon" musobaqasi 7 may kuni yakuniga etdi.
9 may – Xotira va qadrlash kuniga bag`ishlangan mazkur musobaqada Mudofaa, Ichki ishlar va Favqulodda vaziyatlar vazirliklari, Davlat xavfsizlik xizmati Chegara qo`shinlari, Milliy gvardiya hamda Davlat bojxona qo`mitasi jamoalari o`z xizmat itlari bilan ishtirok etdi.
Mudofaa vazirligi Axborot va ommaviy kommunikasiyalar departamentining ma`lum qilishicha, musobaqasining so`ngi hal qiluvchi bosqichi — "Dog biatlon estafeta" bellashuvlarida ishtirokchilar 1600 metr masofada jamoa bo`lib, estafeta shartlarini bajarishdi. 
"Aytish kerakki, mazkur shartni tez va aniqlik bilan bajarish juda muhim hisoblanib, jamoalarga yuqori ball olish imkonini berdi.
Yakuniy natijalarga ko`ra, umumjamoa hisobida III o`rin Milliy gvardiya Qo`riqlash xizimati, IIV Qorovul qo`shinlari, DXX "Burgut-1" jamoalariga nasib qilgan bo`lsa, II o`rinni IIV terma jamoasi egalladi. Qurolli Kuchlar tarkibiga kiruvchi vazirlik va idoralar o`rtasida o`tkazilgan "Dog biatlon" musobaqasida Mudofaa vazirligining erkaklar va ayollar jamoalari mutlaq g`oliblikni qo`lga kiritib, o`tgan yilgi natijasini takrorladi",-deya ma`lumot beriladi.
Shuningdek, bellashuvda "Dog biatloni yakka tartibda yugurish", "300 metrli to`siqlardan xizmat itlari bilan o`tish", «G`alabaga bo`lgan kuchli irodasi uchun", "Dog biatloni 3200 metr masofaga yakka tartibda yugurish", "Dog biatlon estafetasi" kabi qator nominasiyalar bo`yicha ham g`oliblar aniqlangan. Ma`lum bo`lishicha, barcha nominasiyalarning faxrli o`rinlarini Mudofaa vazirligi vakillari qo`lga kiritdi.
Shundan so`ng g`oliblarga diplom, kubok va qimmatbaho sovg`alar topshirilgan.